**Likumprojekta ”Valsts materiālo rezervju likums” sākotnējās ietekmes**

**novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta 2017.gada 22.maija rīkojuma Nr. 244 ”Par konceptuālo ziņojumu ”Par valsts materiālo rezervju veidošanu un pārvaldīšanu”” (turpmāk – rīkojums Nr.244) 4.1.apakšpunkts, kas uzdod Iekšlietu ministrijai sagatavot un iekšlietu ministram līdz 2017.gada 1.decembrim iesniegt noteiktā kārtībā Ministru kabinetā likumprojektu par grozījumiem Valsts materiālo rezervju likumā. Ievērojot grozījumu apjomu, sagatavots jauns Valsts materiālo rezervju likuma projekts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ar rīkojumu Nr. 244 tika atbalstīts konceptuālajā ziņojumā ”Par valsts materiālo rezervju veidošanu un pārvaldīšanu” (ierobežotas pieejamības informācija) ietvertais risinājuma 3. variants (turpmāk - risinājuma 3. variants), nosakot, ka:- risinājuma 3. variantu ievieš ar 2019. gada 1. janvāri;- risinājuma 3. varianta īstenošanā atbildīgā institūcija ir Iekšlietu ministrija, bet līdzatbildīgās institūcijas – Satiksmes ministrija, Veselības ministrija un Zemkopības ministrija. Risinājuma 3.variants paredz būtiski mainīt valsts materiālo rezervju administrēšanas sistēmu – pašlaik centralizētas valsts materiālo rezervju pārvaldības sistēmas vietā paredzot valsts materiālo rezervju veidošanu nozarēs, pamatojoties uz iespējamajiem apdraudējumiem un riska novērtējumu, un paredzot, ka tās pārvalda attiecīgo nozaru ministrijas sadarbībā ar Iekšlietu ministriju. Variants saistīts ar izmaiņām tiesību aktos un jaunu uzdevumu noteikšanu ministrijām, kuru nozarēs tiek veidotas valsts materiālās rezerves. Nozaru ministriju iesaiste valsts materiālo rezervju pārvaldīšanā veicinās atbildīgu attieksmi pret valsts materiālo rezervju plānošanu nozarē, neradot liekus resursu uzkrājumus, un savlaicīgu resursu atjaunināšanu, aizstājot valsts materiālajās rezervēs esošos resursus ar jauniem resursiem. Līdz ar to šajā variantā paredzētā risinājuma ieviešana ļaus efektīvāk veikt valsts materiālo rezervju plānošanu un veicinās maksimālu attiecīgās nozares nodrošināšanu ar nepieciešamajiem mūsdienu prasībām atbilstošiem valsts materiālo rezervju resursiem, kā arī novērsīs funkciju dublēšanos valsts materiālo rezervju uzskaites jomā un nelietderīgu personāla resursu izmantošanu. Iekšlietu ministrija īstenos koordināciju valsts materiālo rezervju plānošanas procesā un pieprasīs centralizēti finanšu resursus valsts materiālo rezervju iegādei un uzturēšanai visu valsts materiālo rezervju pārvaldīšanas un veidošanas procesā iesaistīto nozaru ministriju vajadzībām.  *Valsts materiālo rezervju likums* (turpmāk – Likums), kas ir spēkā kopš 2008.gada 1.janvāra, nosaka valsts materiālo rezervju plānošanu, iegādi, uzglabāšanu, uzskaiti, atjaunināšanu, iznomāšanu, aizdošanu, realizāciju, norakstīšanu, izmantošanu, finanšu līdzekļu administrēšanu un valsts materiālo rezervju atbildīgo glabātāju uzraudzību. Likuma mērķis ir civilās aizsardzības sistēmas ietvaros veidot un uzglabāt valsts materiālās rezerves, lai tās izmantotu valsts apdraudējuma gadījumā. Saskaņā ar Likuma 4.pantu valsts materiālās rezerves iegādājas Iekšlietu ministrijas padotības iestāde – Nodrošinājuma valsts aģentūra vai valsts materiālo rezervju atbildīgie glabātāji kopā ar iepirkumu ikdienas vajadzībām. Nodrošinājuma valsts aģentūra arī administrē valsts materiālo rezervju veidošanai, atjaunināšanai, uzglabāšanai, izmantošanai un norakstīšanai nepieciešamos finanšu līdzekļus (visu valsts materiālo rezervju sistēmā iesaistīto institūciju vajadzībām), līdz ar to izveidojas situācija, ka citu ministriju vajadzības tiek segtas no finansējuma, kas plānots Iekšlietu ministrijas budžeta apakšprogrammā 40.04.00 “Valsts materiālās rezerves” un Iekšlietu ministrija virza pieteikumus papildu finansējuma piešķiršanai. Savukārt Civilās aizsardzības un katastrofu pārvaldīšanas likuma 25.pants nosaka, ka *valsts institūcija savas darbības jomai atbilstošo civilās aizsardzības uzdevumu izpildi finansē no tās budžetā šim mērķim paredzētajiem valsts budžeta līdzekļiem, pašvaldību institūcijas - no to budžetos šim mērķim paredzētajiem līdzekļiem, juridiskās un fiziskās personas - no saviem līdzekļiem*. Valsts materiālās rezerves iegādājas Nodrošinājuma valsts aģentūra, kā arī Veselības ministrija (Neatliekamās medicīniskās palīdzības dienests) šim mērķim Iekšlietu ministrijas budžeta apakšprogrammā 40.04.00 „Valsts materiālās rezerves” plānoto valsts budžeta līdzekļu ietvaros (pamatā izlietojot iepriekšējos gados uzkrāto ieņēmumu atlikumu no valsts materiālo rezervju realizācijas). Lai piešķirtu finansējumu Veselības ministrijai (Neatliekamās medicīniskās palīdzības dienestam, budžeta apakšprogrammai 39.04.00 „Neatliekamā medicīniskā palīdzība”), budžetu reglamentējošos normatīvajos aktos noteiktajā kārtībā tiek veikta starpministriju transfertu saskaņošanas procedūra, bet pēc preču iegādes Neatliekamās medicīniskās palīdzības dienests iesniedz atskaiti par piešķirtā finansējuma izlietojumu (rēķinus, pieņemšanas un nodošanas aktus, atskaites). Iegādātos valsts materiālo rezervju resursus Nodrošinājuma valsts aģentūra uzskaita bilancē (Veselības ministrijas vajadzīgām iegādātos resursus uzskaita summāri). Pieņemot tos glabāšanā, atbildīgie glabātāji valsts materiālo rezervju resursus uzskaita zembilancē.Valsts materiālo rezervju un ar tām veikto darbību (pieņemšana, izsniegšana, pārvietošana, atjaunināšana, izmantošana, norakstīšana, realizācija, veiktie uzturēšanas darbi un uzraudzības pārbaudes) uzskaiti nodrošina Nodrošinājuma valsts aģentūra un papildus tam atbildīgais glabātājs uzskaita tam glabāšanā nodotās valsts materiālās rezerves un veiktās darbības ar tām. Valsts materiālo rezervju pārvietošanu, atjaunināšanu, uzturēšanas darbus (tehniskās apskates, remontdarbus, pārbaudes u.c.) atbildīgais glabātājs veic saskaņojot ar Nodrošinājuma valsts aģentūru, pēc tam iesniedzot Nodrošinājuma valsts aģentūrai atskaites par padarītajiem darbiem (aktus, rēķinus).  Pašreizējais valsts materiālo rezervju administrēšanas process ir sarežģīts, normatīvais regulējums ir pilnveidojams, kā arī jāveicina iestāžu resursu (īpaši grāmatvedības personāla resursu) izmantošanas efektivitāte. Likuma 11.panta 2.punkts nosaka, ka valsts materiālo rezervju finansēšanas avoti ir valsts budžeta dotācija no vispārējiem ieņēmumiem, ieņēmumi no valsts materiālo rezervju realizācijas un citi pašu ieņēmumi, kā arī fizisko un juridisko personu ziedojumi. Valsts materiālo rezervju nokomplektēšana atbilstoši valsts materiālo rezervju nomenklatūrā noteiktajam apjomam, valsts materiālo rezervju atjaunināšana, kā arī valsts materiālo rezervju uzturēšana pamatā tiek veikta no valsts materiālo rezervju realizācijas ieņēmumiem, kas nepārtraukti samazinās (ieņēmumu atlikums no uz 2004.gada 1.janvāri – 6 514 589 *euro,* uz 2017.gada 1.janvāri – 871 364,64 *euro*)un ir nepietiekami, lai segtu nepieciešamos izdevumus (atbilstoši apstiprinātajai valsts materiālo rezervju nomenklatūrai papildu nepieciešams finansējums 4 698 821 *euro* apmērā, tai skaitā Veselības ministrijai – 3 072 604 *euro*, Iekšlietu ministrijai – 1 546 006 *euro*, Zemkopības ministrijai – 20 201 *euro* un Satiksmes ministrijai – 60 010 *euro*). Valsts budžeta dotācija no vispārējiem ieņēmumiem valsts materiālo rezervju pastāvīgai atjaunināšanai (izņemot gadījumus, kad tās izlietotas humānās palīdzības sniegšanai un par to atjaunināšanu lēmis Ministru kabinets) un iegādei atbilstoši nomenklatūrai netiek piešķirta. Fizisko un juridisko personu ziedojumi laikposmā no 2010.gada līdz 2017.gada 1.janvārim nav saņemti. Bez papildus finansējuma ir apdraudēta turpmāka valsts materiālo rezervju veidošana, atjaunināšana un uzturēšana, kā arī papildināšana ar jauniem valsts materiālo rezervju resursiem.Atbilstoši Likumam valsts materiālās rezerves var izmantot katastrofu gadījumos veicamo reaģēšanas pasākumu izpildei, neatliekamo glābšanas un katastrofas seku likvidēšanas pasākumu izpildei, ārkārtas neparedzētu situāciju risināšanai, ja pastāv draudi cilvēku veselībai vai dzīvībai, reaģēšanas pasākumos iesaistītā personāla individuālās aizsardzības nodrošināšanai, sabiedriskās drošības un kārtības nodrošināšanai, civilās aizsardzības sistēmas mācībām un katastrofu pārvaldīšanā iesaistītā personāla apmācības nodrošināšanai, mobilizācijas nodrošināšanai atbilstoši mobilizācijas pieprasījumiem tautsaimniecības mobilizācijas plāna ietvaros, patvēruma meklētāju masveida ierašanās gadījumā veicamo pasākumu īstenošanai, pamatojoties uz iekšlietu ministra vai iekšlietu ministra pilnvarotas amatpersonas rakstveida atļauju, bet gadījumā, ja tās paredzēts izmantot tautsaimniecības vajadzībām vai humānās palīdzības sniegšanai – pamatojoties uz Ministru kabineta rīkojumu.   Likumprojekta ”Valsts materiālo rezervju likums” (turpmāk – likumprojekts) mērķis ir radīt tiesisku pamatu valsts materiālo rezervju veidošanai un pārvaldīšanai, lai tās izmantotu katastrofu un citu apdraudējumu gadījumā. Likumprojektā definēti termini ”valsts materiālās rezerves”, ”atbildīgais glabātājs”, ”valsts materiālo rezervju nomenklatūra”, ”valsts materiālo rezervju pārvaldīšana”, ”valsts materiālo rezervju veidošana”. Likumprojekts paredz mazināt administratīvo slogu, kas saistīts ar valsts materiālo rezervju iegādi, pieņemšanu, izsniegšanu, uzglabāšanu, uzturēšanu un uzskaiti, nododot valsts materiālās rezerves katras nozares ministrijas (kurai to uzdevumu izpildei nepieciešamas valsts materiālās rezerves) pārvaldībā, atstājot Iekšlietu ministrijas pārziņā jautājumus, kas skar valsts materiālo rezervju papildu finansējuma pieprasījumu un nomenklatūras sagatavošanu. Nozaru ministrijas plānos nepieciešamos valsts materiālo rezervju resursus, balstoties uz iespējamo apdraudējumu un riska novērtējumu konkrētā nozarē, savukārt Iekšlietu ministrija koordinēs valsts materiālo rezervju plānošanu, sniedzot nozaru ministrijām informāciju par jau pieejamajiem valsts materiālo rezervju resursiem, tādā veidā veicinot tikai nepieciešamo resursu iegādi un lietderīgu valsts budžeta līdzekļu izlietojumu. Valsts materiālās rezerves tiks iegādātas iepirkumu procedūras rezultātā normatīvajos aktos par iepirkumiem noteiktajā kārtībā.Likumprojektā precizēti valsts materiālo rezervju izmantošanas gadījumi, izslēdzot normu, kas paredz valsts materiālo rezervju izmantošanu kārtējo tautsaimniecības jautājumu risināšanai, tās iznomājot vai aizdodot uz laiku valsts un pašvaldību institūcijām vai komersantiem, ņemot vērā, ka valsts materiālajās rezervēs izmantojamie resursi ir specifiski un piemēroti tikai katastrofu vai citu apdraudējumu pārvaldīšanā iesaistītajām institūcijām, vai arī to apjoms ir tāds, ka to aizdošana vai iznomāšana nav lietderīga.Likumprojekts paredz efektīvāku mehānismu valsts materiālo rezervju izmantošanā, nosakot, ka nozares ministrs vai tā pilnvarota persona dod atļauju sava resora vajadzībām uzglabājamo valsts materiālo rezervju izmantošanai, tādējādi nodrošinot resursu operatīvu un nekavējošu iesaistīšanu attiecīgo pasākumu izpildē.Likumprojektā noteikta jauna valsts materiālo rezervju finansēšanas kārtība, kas paredz, ka ministrijas, kuru nozarēs tiek veidotas valsts materiālās rezerves, iesniedz Iekšlietu ministrijai informāciju par iegādājamo valsts materiālo rezervju veidiem, to daudzumu, iegādei, atjaunināšanai un uzturēšanai nepieciešamo papildu finanšu līdzekļu apjomu, bet Iekšlietu ministrija sagatavo un iesniedz attiecīgu starpnozaru prioritārā pasākuma pieteikumu papildu finanšu līdzekļu piešķiršanai valsts materiālo rezervju iegādei, atjaunināšanai un uzturēšanai. Paredzēts, ka valsts materiālo rezervju iegādi, atjaunināšanu un uzturēšanu atbilstoši no attiecīgās valsts pamatbudžeta programmas piešķirtajiem finanšu līdzekļiem veic atbildīgie glabātāji (gadījumā, ja atbildīgie glabātāji būs komersanti, tad starp attiecīgo nozaru ministriju un komersantu, kurš būs atbildīgs par glabāšanu, tiks noslēgts deleģēšanas līgums atbilstoši Valsts pārvaldes iekārtas likumā noteiktajai kārtībai). Likumprojektā noteikts, ka atbildīgie glabātāji veic valsts materiālo rezervju inventarizāciju saskaņā ar grāmatvedību reglamentējošo normatīvo aktu prasībām – atšķirībā no esošā regulējuma, kas nosaka, ka atbildīgie glabātāji ik gadu līdz 31.janvārim iesniedz Nodrošinājuma valsts aģentūrai inventarizācijas aktus pēc stāvokļa kārtējā gada 31.decembrī.Sagaidāms, ka nozaru ministriju iesaiste valsts materiālo rezervju finansējuma piesaistē un pārvaldīšanā veicinās atbildīgāku un pārdomātāku pieeju valsts materiālo rezervju plānošanai nozarē, neradot liekus resursu uzkrājumus un nodrošinot to savlaicīgu atjaunināšanu, tiks novērstas dubultās inventarizācijas, kā arī atskaišu un dokumentu dublēšana.Likumprojekta Pārejas noteikumos paredzēts, ka ar jaunā Valsts materiālo rezervju likuma spēkā stāšanos spēku zaudē esošais Likums.Pārejas noteikumos paredzēta valsts materiālo rezervju materiālo resursu nodošana nozaru ministriju izraudzītajiem atbildīgajiem glabātājiem, nosakot, ka Nodrošinājuma valsts aģentūra līdz 2018.gada 31.decembrim nodrošina valsts materiālo rezervju materiālo resursu nodošanu nozaru ministrijām. |
| 3. | Projekta izstrādē iesaistītās institūcijas | Iekšlietu ministrija, Nodrošinājuma valsts aģentūra.  |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministrijas, kuru nozarēs tiek veidotas valsts materiālās rezerves. Valsts materiālo rezervju atbildīgie glabātāji. |
| 2. | Tiesiskā regulējuma ietekme uz tautsaimniecību un administratīvo slogu |  Likumprojektam paredzama pozitīva ietekme uz tautsaimniecību, jo, izmantojot valsts materiālās rezerves katastrofu vai citu apdraudējumu gadījumos, iespējams nodrošināt saimnieciskās darbības un pakalpojumu sniegšanas nepārtrauktību, kā arī paaugstināt sabiedrības drošību.  Likumprojekts paredz mazināt administratīvo slogu institūcijām, kas īsteno valsts materiālo rezervju veidošanu un pārvaldīšanu, novēršot dubultās inventarizācijas, uzskaites, atskaišu un dokumentu dublēšanu. |
| 3. | Administratīvo izmaksu monetārs novērtējums |  Samazinoties dublējošu dokumentu (galvenokārt grāmatvedības jomā) apritei, administratīvās izmaksas samazināsies. Ievērojot, ka tiek palielināta nozaru ministriju loma, tās varētu palielināties, tomēr ne ievērojami. Kopumā administratīvās izmaksas samazināsies. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Rādītāji | 2017.gads | Turpmākie trīs gadi (tūkst. *euro*) |
| 2018.gads | 2019.gads | 2020.gads |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2017.gadu | Izmaiņas, salīdzinot ar kārtējo 2017.gadu | Izmaiņas, salīdzinot ar kārtējo 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 898 235 |  | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 898 235 |  | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 898 235 |  | 50 969 | 50 969 | 50 969 |
| 2.1. valsts pamatbudžets |  898 235 |  | 50 969 | 50 969 | 50 969 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3.Finansiālā ietekme: |  |  | -50 969 | -50 969 | -50 969 |
| 3.1.valsts pamatbudžets |  |  | -50 969 | -50 969 | -50 969 |
| 3.2.speciālais budžets |  |  |  |  |  |
| 3.3.pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  | 50 969 | 50 969 | 50 969 |
| 5.Precizēta finansiālā ietekme: |  |  | 0 | 0 | 0 |
| 5.1.valsts pamatbudžets |  |  | 0 | 0 | 0 |
| 5.2.speciālais budžets |  |  |  |  |  |
| 5.3.pašvaldību budžets |  |  |  |  |  |
| 6.Detalizēts ieņēmumu un izdevumu aprēķins: |  |
| 6.1. detalizēts ieņēmumu aprēķins |
| 6.2.detalizēts izdevumu aprēķins |
| 7. Cita informācija |  Saskaņā ar likumu ”Par valsts budžetu 2017.gadam”:√ plānoti izdevumi valsts materiālo rezervju administrēšanai – 898 235 *euro*, tai skaitā:* Veselības ministrijai - 833 584 *euro*;
* Iekšlietu ministrijai – 52 281 *euro*;
* Zemkopības ministrijai – 3878 *euro*;
* Satiksmes ministrijai – 8492 *euro*.

Saskaņā ar minēto resoru veikto pašnovērtējuma aprēķinu, ieviešot 3.risinājuma variantu, var rasties papildu izdevumi 50 969 *euro* apmērā, tai skaitā:* Veselības ministrijai – 42 511 *euro*;
* Zemkopības ministrijai – 572 *euro*;
* Satiksmes ministrijai – 7886 *euro.*

Iekšlietu ministrijai papildu izdevumi neradīsies.Papildu administrēšanas izdevumi var tikt novērsti, optimizējot valsts materiālo rezervju pārvaldīšanas procedūras katrā nozarē.√ Iekšlietu ministrijai budžeta apakšprogrammā 40.04.00 “Valsts materiālās rezerves” centralizēti plānoti ieņēmumi (resursi izdevumu segšanai – citi pašu ieņēmumi) un izdevumi valsts materiālo rezervju iegādei un uzturēšanai 41 426 *euro* apmērā.  2017.gada budžeta izpildes procesā palielināti izdevumi, kas tiks segti no valsts materiālo rezervju finanšu resursu atlikuma, apstiprinot tos 439 993 *euro* apmērā. Ieņēmumu (valsts materiālo rezervju finanšu resursu) atlikums uz 2017.gada 1.janvāri – 871 364,64 *euro*.  Likumprojekta ”Par valsts budžetu 2018.gadam” un likumprojekta ”Par vidēja termiņa budžeta ietvaru 2018., 2019. un 2020.gadam” sagatavošanas procesā plānoti bāzes izdevumi: 2018.gadā – 409 471 *euro*, 2019.gadā – 41 471 *euro*, 2020.gadā – 41 471 *euro*. |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti |  1. Saskaņā ar likumprojekta Pārejas noteikumiem Iekšlietu ministrijai nepieciešamas izstrādāt Ministru kabineta noteikumus par valsts materiālo rezervju izmantošanas, uzskaites, uzglabāšanas, uzturēšanas, atjaunināšanas, realizācijas, norakstīšanas (arī pārstrādes un apglabāšanas) un pārbaudes kārtību.  Minētais Ministru kabineta noteikumu projekts (turpmāk – projekts) tiks sagatavots, pārskatot Ministru kabineta 2007.gada 18.decembra noteikumos Nr.877 ”Valsts materiālo rezervju glabāšanas, uzskaites, atjaunināšanas, iznomāšanas, aizdošanas, realizācijas un norakstīšanas kārtība” iekļautās normas atbilstoši 3.risinājuma variantam. Projektā tiks noteikta valsts materiālo rezervju izmantošanas kārtība, t.sk. paredzot gadījumus, kad katastrofas vai cita apdraudējuma pārvaldīšanā iesaistītajai institūcijai nepieciešamas valsts materiālās rezerves, kas izveidotas citā nozarē un atļauja to iesaistīšanai nepieciešama no citas nozares ministrijas ministra vai tā pilnvarotas amatpersonas. Projektā tiks noteikta valsts materiālo rezervju uzskaites kārtība, ņemot vērā, ka atbildīgajiem glabātājiem tās būs jāuzskaita atsevišķi no pamatdarbības resursiem. Valsts materiālo rezervju uzglabāšanas kārtība definēs vispārīgas uzglabāšanas prasības, kā arī paredzēs atbildīgās personas par darbībām ar valsts materiālajām rezervēm noteikšanu pie atbildīgā glabātāja. Tiks noteikts, ka Nodrošinājuma valsts aģentūra veiks informācijas apkopošanu par valsts materiālo rezervju resursu atlikumiem uz katra gada 1.janvāri. Valsts materiālo rezervju atjaunināšanas kārtība noteiks resursu atjaunināšanai atbilstošas procedūras un darbības, savukārt uzturēšanas kārtība noteiks atbildīgo glabātāju uzdevumus, kas nodrošinās valsts materiālo rezervju tehnisko stāvokli resursu nekavējošai izmantošanai likumprojekta 3.pantā noteiktajos gadījumos. Projektā tiks precizēta valsts materiālo rezervju realizācijas un norakstīšanas kārtība, ievērojot, ka turpmāk valsts materiālās rezerves tiks nodotas katras nozares ministrijas pārvaldīšanā. Projekts noteiks darbības valsts materiālo rezervju pārbaudēm, lai izvairītos no formālas pieejas resursu pārbaudēm, bet īstenotu efektīvu kontroli, t.sk. iedarbinot tehniku un izvēršot aprīkojumu. 2.Atbilstoši rīkojuma Nr.244 5.punktā dotajam uzdevumam Iekšlietu ministrija kopīgi ar Satiksmes ministriju, Veselības ministriju un Zemkopības ministriju izvērtēs un aktualizēs valsts materiālo rezervju nomenklatūru, un līdz [2018.](https://likumi.lv/ta/id/168574-valsts-materialo-rezervju-glabasanas-uzskaites-atjauninasanas-iznomasanas-aizdosanas-realizacijas-un-norakstisanas-kartiba#n2018)gada [1.](https://likumi.lv/ta/id/168574-valsts-materialo-rezervju-glabasanas-uzskaites-atjauninasanas-iznomasanas-aizdosanas-realizacijas-un-norakstisanas-kartiba#n1)martam iesniegs noteiktā kārtībā Ministru kabinetā rīkojuma projektu par valsts materiālo rezervju nomenklatūru. Sagatavojot valsts materiālo rezervju nomenklatūru, tiks ņemti vērā atsevišķi 3.risinājuma variantā paredzētie valsts materiālo rezervju pārvaldīšanas principi, kas paredzēti arī šajā likumprojektā.  3. Lai precizētu nozaru ministriju funkcijas un uzdevumus valsts materiālo rezervju pārvaldīšanas jomā pēc likuma ”Valsts materiālo rezervju likums” pieņemšanas būs nepieciešams veikt grozījumus attiecīgo ministriju nolikumos. |
| 2. | Atbildīgā institūcija | Attiecīgi Iekšlietu ministrija, Satiksmes ministrija, Veselības ministrija, Zemkopības ministrija. |
| 3. | Cita informācija | Nav. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots Iekšlietu ministrijas mājaslapā, sadaļā ”Sabiedrības līdzdalība”. |
| 2. | Sabiedrības līdzdalība projekta izstrādē | Priekšlikumu iesniegšana likumprojekta saskaņošanas laikā. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Ministru kabinets, ministrijas, kuru nozarēs tiek veidotas valsts materiālās rezerves, Iekšlietu ministrija, Nodrošinājuma valsts aģentūra, Valsts ugunsdzēsības un glābšanas dienests, valsts materiālo rezervju atbildīgie glabātāji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.  |
| 3. | Cita informācija | Nav |

Iekšlietu ministrs Rihards Kozlovskis

Vīza:

valsts sekretārs Dimitrijs Trofimovs

04.09.2017 12:41

2569

M.Ludbāržs, 67219079

maigurs.ludbarzs@iem.gov.lv

A.Strode, 76219602

alda.strode@iem.gov.lv

I.Rudzīte, 26698094

ilze.rudzite@agentura.iem.gov.lv